[{"text_idx": "#000000", "text": "La \u201calia\u201d Siberio, au\u0306 kiel eblos varme kongresi"}, {"text_idx": "#000001", "text": "En La Ondo de Esperanto ne maloftas artikoloj pri urboj kaj regionoj de Ruslando, kaj en la januara numero legantoj povis g\u0302ui artikolon pri Irkutsk, la koro de la Orienta Siberio. Do neniel strangos por legantoj trovi c\u0302i-numere artikolon pri alia urbo de Siberio. Sed temas ne pri la kutima Siberio de c\u0302iuj konata. Temas pri alia Siberio, multe pli malgranda, sendube malpli fama, kaj situanta en la al g\u0302i plej malproksima areo de Eu\u0306ropo: La Siberio. C\u0302ar en tiu c\u0302i kazo la artikolo nepras: ne Siberio, sed \u201cLa Siberio\u201d, kiu trovig\u0302as... en Ekstremadura regiono de Hispanio. Kaj legantoj ekscios kiel eblas kongresi kaj esperantumi en pli varmaj kondic\u0302oj ol tiuj, kiujn la nomo sugestus."}, {"text_idx": "#000002", "text": "La nomo La Siberio ne estas centprocente oficiala. Oni uzas g\u0302in por distrikto c\u0302irkau\u0306 la urbeto Herrera del Duque, en la nordorienta angulo de la provinco Badah\u0302ozo (Badajoz), regiono Ekstremaduro."}, {"text_idx": "#000003", "text": "Ekstremaduro estas unu el la malplej konataj partoj de Hispanio. G\u0302i situas en la centra-okcidenta flanko de la lando, lime kun Portugalio kaj kun la pli famaj Andaluzio kaj Kastilio. Fakte, tiu trajto pri loko de limoj kaj kontaktoj gravos en nia kunteksto, kiel ni poste eksplikos.\nSed Ekstremaduro tre gravas el historia vidpunkto. G\u0302ia oficiala c\u0302efurbo estas Merido (Me\u0301rida), kiu jam estis unu el la plej gravaj c\u0302efurboj en la Iberia duoninsulo dum la Romia epoko. El la regiono vojag\u0302is la plej konataj konkerintoj post la amerika malkovro (au\u0306 renkonto, se oni preferas tiel). Tiu historio lasis valoran arh\u0302itekturan kaj urban heredaj\u0302on, kun monumentaj urboj kiel Ca\u0301ceres, Trujillo au\u0306 Plasencia. La nomo Gvadalupo (Guadalupe), tiu de la plej adorata virgulino en Ameriko, devenas de monah\u0302ejo samnoma situanta g\u0302uste en Ekstremaduro."}, {"text_idx": "#000004", "text": "Apud tiuj turismaj urboj trovig\u0302as en Ekstremaduro distriktoj malpli konataj. Unu el tiuj distriktoj, pli frue konata kiel \u201cLa Montoj\u201d, akiris apartan famon pri izoliteco, kaj komencis esti nomata \u201cLa Siberio\u201d frue en la 20a jarcento. La nomo, komence iom moka, estis alproprigata de la log\u0302antoj mem, kaj nun g\u0302i aperas en oficialaj publikigaj\u0302oj, en turismaj bros\u0302uroj kaj en la c\u0302iutaga lingvaj\u0302o. La distrikto enhavas 17 municipojn, el kiuj la plej grava estas Herrera del Duque. La log\u0302antaro restas plu malgranda, pro la tre malalta log\u0302denseco."}, {"text_idx": "#000005", "text": "Ambau\u0306 aspektoj, iama izoliteco kaj malalta denseco, favoris la naturan ric\u0302econ, kiu farig\u0302is la c\u0302efa logaj\u0302o por turismaj vizitoj. La fau\u0306no de la distrikto elstaras, c\u0302ar vivas en la teritorio preskau\u0306 c\u0302iuj el la 500 specioj de sovag\u0302aj vertebruloj priskribitaj en Ekstremaduro. C\u0302e birdoj, pli ol la duono de la provinca populacio de ansergrifo trovig\u0302as c\u0302e la krutaj ravinoj de la c\u0302irkau\u0306aj\u0302oj, kaj eblas gvati ekzemplerojn de nizaglo, reg\u0302a aglo, kadavrogrifo, migra falko, gufo, monah\u0302vulturo, iberimperia aglo, nigra cikonio, ktp. La abundo de akvo, plejparte retenita de la baraj\u0302oj de la distrikto, helpis la setligon de variaj grupoj de akvobirdoj. Elstaras la artefarita lago de Orellana, deklarita Speciala Areo por Protektado de Birdoj. Krome, menciindas abundo de grandaj mamuloj ekspluatitaj por c\u0302asado au\u0306 naturobservado, kiel aproj, cervoj, damaoj kaj kapreoloj. Ankau\u0306 abundas fis\u0302kaptado c\u0302e kaj pro la artefaritaj lagoj, tre abundaj en la c\u0302irkau\u0306aj\u0302oj."}, {"text_idx": "#000006", "text": "La nomo, uzata kiel logaj\u0302o turisma por interna turismo en Hispanio, apenau\u0306 estas ekspluatata ekster ties landlimoj, ec\u0302 ne en la vera Siberio, kaj preskau\u0306 neniu konas la ekziston de tiu \u201calia\u201d Siberio."}, {"text_idx": "#000007", "text": "Tion la esperantistoj de Hispanio provos s\u0302ang\u0302i. C\u0302ar inter la 30a de junio kaj la 4a de julio 2016 Hispana Esperanto-Federacio organizos g\u0302uste en Herrera del Duque sian 75an nacian Kongreson, kaj ni deziras profiti g\u0302in por konigi la regionon ekster la duoninsulo kaj por ligi rilatojn kun la kulturo de la alia flanko de la kontinento."}, {"text_idx": "#000008", "text": "La kongreso havos kiel kernon la konsideron de Ekstremaduro kiel lando de limoj kaj kontaktoj, kiel ni aludis c\u0302e la komenco de la artikolo. Alia gvidlinio estos la kulturo de la areo c\u0302irkau\u0306 la vera Siberio (en tre vasta senco kaj amplekso), per la organizado de iaspeca \u201cslava festivalo\u201d. Nome, ni kalkulas je la c\u0302eesto kaj muzikado de artistoj de tiu kultura areo kaj la \u201cslavumema\u201d JoMo, kiuj espereble g\u0302uigos ne nur niajn kongresanojn, sed ankau\u0306 la lokanojn, por krei ponton kulturan inter ambau\u0306 ekstremoj de la kontinento. Samtempe, kongresanoj povos g\u0302ui specimenojn de la loka kulturo, inter kiuj la plej fama folkmuzika grupo de la regiono, la altkvalita Acetre, kantanta hispane kaj portugale."}, {"text_idx": "#000009", "text": "Alia parto de la programo rilatos al la festado de la Ibera Skolo, kiu iel naskig\u0302is en alia pasinta hispana kongreso en tiu regiono, en Merido, antau\u0306 preskau\u0306 25 jaroj. Literaturo kaj teatro bone kompletigos tiun kulturan programon."}, {"text_idx": "#000010", "text": "La turisma parto de la programo direktig\u0302os al vere impona loko, jam menciita, kiu lasos neniun indiferenta: la urbon Guadalupe, kies monah\u0302ejo konservas la spurojn de la devoteco kaj samtempe la enorma ric\u0302eco kiun g\u0302uis tradicie la romkatolika Eklezio en tiu mondoparto. Krome, la organizantoj pretigas ekskursojn postkongresajn por la vizitantoj al aliaj Ekstremaduraj urboj."}, {"text_idx": "#000011", "text": "La au\u0306toritatoj de la municipo kaj la regiono montrig\u0302is tre akceptemaj al la ideo de HEF organizi kongreson, kaj g\u0302in ligi al eksterhispania kulturo. Ni esperas ke g\u0302i tau\u0306gos por ligi la kontaktojn inter ambau\u0306 Siberioj, kaj, pli g\u0302enerale, inter la iberia kaj la slava kulturoj. Permesu do ke ni faru alvokon pere de La Ondo al la veno de esperantistoj por koni regionon plenan je naturaj ric\u0302aj\u0302oj kaj interesa historio. Kontrolu c\u0302iujn detalojn c\u0302e la retejo "}, {"text_idx": "#000012", "text": "Pri la iberia g\u0302ojemo kaj pri la varmo (vetera kaj persona) jam zorgos ni."}, {"text_idx": "#000015", "text": "Ekzistas en Greka Macedonio loko nomata \u03a3\u03b9\u0301\u03b2\u03b7\u03c1\u03b7 (elp. Si\u0301viri), do preskau\u0306 Siberio (kiun en la greka lingvo oni elparolas Siviri\u0301a). G\u0302i estas fakte c\u0302emara somerumejo, s\u0302atata i.a. de multaj rusoj."}]